คลังไม่หนุนลดดอกเบี้ย
เป็นวิวาทะที่ยังไม่จบง่ายๆ หลังจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เรียกร้องให้ธนาคารแห่งประเทศไทย (ธปท.) ลดดอกเบี้ยนโยบายเพื่อกระตุ้นเศรษฐกิจ ซึ่งแม้ว่านายสมหมาย ภาษี รมว.คลัง จะเคยให้สัมภาษณ์แล้วว่า ไม่ได้ช่วยกระตุ้นเศรษฐกิจ
19 ก.พ. 2558

เป็นวิวาทะที่ยังไม่จบง่ายๆ หลังจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เรียกร้องให้ธนาคารแห่งประเทศไทย (ธปท.) ลดดอกเบี้ยนโยบายเพื่อกระตุ้นเศรษฐกิจ ซึ่งแม้ว่านายสมหมาย ภาษี รมว.คลัง จะเคยให้สัมภาษณ์แล้วว่า ไม่ได้ช่วยกระตุ้นเศรษฐกิจ
แต่เมื่อ ม.ร.ว.ปรีดิยาธร เทวกุล รองนายกรัฐมนตรี ออกมาแสดงความเห็นด้วยกับแนวคิดของ สศช. นายสมหมายก็ต้องออกมาย้ำอีกครั้งว่า การปรับลดอัตราดอกเบี้ยนโยบายลงอีก 0.25-0.5% จากปัจจุบันที่ 2% ไม่ได้กระตุ้นเศรษฐกิจ และจะส่งผลดีต่อภาคการส่งออกเล็กน้อย เพราะเมื่อปรับลดดอกเบี้ย ค่าเงินบาทก็จะอ่อนค่าลง 
“ลดดอกเบี้ยแค่ 0.25-0.5% ไม่ได้ช่วยกระตุ้นเศรษฐกิจ แต่คลังก็ไม่ได้หมายความว่า หากลดดอกเบี้ยมากกว่านั้นแล้วจะได้ผล เป็นเรื่องที่ตอบไม่ได้ ซึ่ง ธปท.ก็ติดตามดูแลอยู่” นายสมหมาย กล่าว
รมว.คลังยืนยันว่า หากต้องการกระตุ้นเศรษฐกิจในขณะนี้ จะต้องใช้นโยบายการคลัง ซึ่งที่ผ่านมาคลังก็ดำเนินการมาต่อเนื่อง ทั้งมาตรการช่วยเหลือผู้มีรายได้น้อย และการเร่งรัดการเบิกจ่ายงบประมาณ โดยสำนักงบประมาณเตรียมเสนอที่ประชุมคณะรัฐมนตรี (ครม.) พิจารณามาตรการเร่งรัดการเบิกจ่ายงบประมาณ ที่ดำเนินการไม่เสร็จในปีงบประมาณ 2557-2558 ว่าจะมีการปรับเงื่อนไขอย่างไร โดยเฉพาะในหน่วยงานที่เบิกจ่ายไม่ทันตามกำหนดเวลา จะมีการรวมงบประมาณส่วนดังกล่าวเพื่อจัดสรรไปใช้ในโครงการอื่นอย่างไร
ก่อนหน้านี้ รมว.คลัง ระบุว่า ขณะนี้เศรษฐกิจทั่วโลกซบเซา ทำให้สินค้าส่งออกจากไทยน้อยลง และมีคู่แข่งจำนวนมาก ผู้ส่งออกของไทยต้องเพิ่มขีดความสามารถแข่งขัน และอาจจะต้องยอมลดราคาเพื่อแข่งขันให้ได้